钦定古今图书集成/理学汇编/学行典/第216卷 > 曹久光
## 钦定古今图书集成/理学汇编/学行典/第216卷 > 曹久光

按《信丰县志》：“曹久光，父死，事母孝，迎意承志。母尢怜
少女，久光体母之意，妹虽嫁，频迎之，不欲致牵怀也。
值世乱，人无宁居，奉母避于乡谷闲，必迁妹及婿与
俱，以慰母心。峒寇复发，大肆掳掠，妹失散，迹之无可
得，母痛绝，救甦。已而数绝数解救，昼夜号哭，水浆不
入口。同弟跪劝之，昼夜不起，乃勉进一粥，遣妻及子”
弟及妇防护之。独行寻访，东西南北惟所之，竟无所
遇。以是斥产过半，殆十有一年。母涕泪所零，近无干
地，益皇皇计无出。后得信，掠卖于东粤之省城。人谓
水陆千五百里，即多金未必即赎，赎得未必可归也。
久不听，曰：“赎不能归，死而已；不赎则母不保。吾忍独
生均死也，以死报母已耳。”尽鬻产以行，力疾扶伤，心
坚似铁，卒得其妹所在，寻见之，蓬首垢面，为爨下妇
矣。相持大痛，为秦庭之哭者七日。主家为之心动，允
其赎，已徒手洗装矣。沿途典袗卖襆，借贷糊口，挈其
妹以归。母子兄妹嫂姑团圝如初，不负母倚门倚闾
也。绝口不言瘁。里人举孝子，非谬矣。